- Vi har fået et rigtig dårligt resultat for 2008. Vores datterselskab Læsø Kur & Helse kombineret med fald i salget af salt i slutningen af året er de primære årsager, fortæller Torsten Jakobsen, der står i spidsen for begge forretninger til dagbladet Børsen mandag. I 2008 blev driften startet hos Læsø Kur & Helse, og det har været et år præget af opstarts- og etableringsomkostninger. Med et underskud på 3,2 mio. kr. for 2008 må ledelsen konstatere, at resultatet ikke er tilfredsstillende. Af ledelsesberetningen for det seneste årsregnskab fremgår det, at der i 2009 er fokus på at etablere en rentabel drift. Der er ved udgangen af 2008 således sket en tilpasning af personale, og samtidig er der sat flere ressourcer ind på salg og markedsføring. - For Læsø Kur & Helse kommer 2009 til at handle om synlighed. Vi er på vej mod vores første sæson, og heldigvis har vi fået en melding om, at der er booket godt op med overnatninger på øen. Primært af danskere og nordmænd, der også er kendt for at bruge flest penge, men der er mangel på tyskere og svenskere, siger Torsten Jakobsen til Børsen.

Opsummering:
Al begyndelse er svær. Også for Læsø Kur & Helse ApS, der trækker sin ejer Læsø Salt A/S i minus. Finanskrisen fik ram på salget af salt i slutningen af 2008, men der er tegn på bedring.